## Odluka Ustavnog suda Republike Hrvatske broj:U-I-2696/2003 od 16. siječnja 2008.

### NN 14/2008 (4.2.2008.), Odluka Ustavnog suda Republike Hrvatske broj:U-I-2696/2003 od 16. siječnja 2008.

# USTAVNI SUD REPUBLIKE HRVATSKE

**432**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Mario Kos, Davor Krapac, Ivan Matija, Jasna Omejec,
Agata Račan, Aldo Radolović i Nevenka Šernhorst, odlučujući o prijedlogu za
pokretanje postupka za ocjenu suglasnosti zakona s Ustavom, na sjednici održanoj
16. siječnja 2008. godine, donio je

## ODLUKU

I. Ukida se Zakon o ravnopravnosti spolova (»Narodne novine«, broj 116/03.).
II. Zakon prestaje važiti 15. srpnja 2008. godine.
III. Ova odluka objavit će se u »Narodnim novinama«.

```
Obrazloženje
```

1. Na temelju članka 88. Ustava Republike Hrvatske (»Narodne novine«, broj
41/01. i 55/01.), predsjednik Republike Hrvatske donio je Odluku o proglašenju
Zakona o ravnopravnosti spolova, kojeg je Hrvatski sabor donio na 33. sjednici
održanoj 14. srpnja 2003. godine. Zakon o ravnopravnosti spolova (u daljnjem
tekstu: Zakon) objavljen je u »Narodnim novinama«, broj 116 od 22. srpnja 2003.
godine, a u skladu s člankom 37. tog Zakona stupio je na snagu osmog dana od
dana objave u »Narodnim novinama«.
2. Predlagatelj Petar Marija Radelj smatra da je osporeni Zakon organski zakon
te da je za njegovo donošenje, u skladu s odredbom članka 82. stavka 2. Ustava
Republike Hrvatske, bila potrebna većina glasova ukupnog broja zastupnika
Hrvatskog sabora.
Obrazlažući svoje stajalište o pravnoj naravi Zakona predlagatelj ističe:
»Odredbom članka 3. Ustava propisano je da je ravnopravnost spolova jedna od
najviših vrednota ustavnog poretka Republike Hrvatske i temelj za tumačenje
Ustava; odredbom članka 14. stavka 1. da svatko u Republici Hrvatskoj ima prava
i slobode, neovisno o (...) spolu. (...) Iz navedenog nedvojbenim proizlazi da
se Zakonom o ravnopravnosti spolova razrađuju Ustavom utvrđena ljudska prava i
temeljne slobode.«.
U svezi s brojem zastupnika koji su glasovali za Zakon, predlagatelj navodi da
na sjednici Hrvatskog sabora održanoj 14. srpnja 2003. godine taj Zakon nije
donesen propisanom većinom jer je za njega glasovalo sedamdeset i pet (75)
zastupnika od ukupnog broja od sto pedeset i jednog (151) zastupnika. S obzirom
na činjenicu da je Hrvatski sabor u sazivu 2000. godine imao ukupno sto pedeset
i jednog (151) zastupnika, za donošenje Zakona kao organskog zakona, prema
mišljenju predlagatelja, trebala je glasovati većina od najmanje sedamdeset i
šest (76) zastupnika.
Slijedom svega iznesenog, predlagatelj ističe formalnu neustav­nost Zakona i
predlaže Ustavnom sudu njegovo ukidanje.
Osim razloga kojima je osporio formalnu ustavnost Zakona, predlagatelj osporava
i više odredbi Zakona s aspekta njihove materijalnopravne suglasnosti s Ustavom.

*Prijedlog je osnovan.*
3. Tijekom ustavnosudskog postupka od Hrvatskog sabora zatražena je dostava
zapisnika i fonograma 33. sjednice održane 11., 12., 13., 16., 17., 18., 24.,
26. i 27. lipnja 2003. i 1., 2., 3., 4., 8., 9., 10., 11., 14. i 15. srpnja
2003. godine.
Iz zapisnika i fonograma slijedi da je Hrvatski sabor Zakon u hitnom postupku
donio većinom glasova nazočnih zastupnika, jer je sedamdeset i pet (75)
zastupnika glasovalo za donošenje Zakona, a četrnaest (14) zastupnika bilo je
suzdržano.
Ustavni sud je nadalje utvrdio da je 4. saziv Hrvatskog sabora u vrijeme
donošenja osporenog Zakona imao sto pedeset i jednog (151) zastupnika pa je za
donošenje zakona, za koje se traži većina glasova svih zastupnika, bilo potrebno
sedamdeset i šest (76) glasova zastupnika.
4. Prema članku 82. stavku 2. Ustava Republike Hrvatske, zakone (organski
zakoni), kojima se razrađuju Ustavom utvrđena ljudska prava i temeljne slobode,
izborni sustav, ustrojstvo, djelokrug i način rada državnih tijela te ustrojstvo
i djelokrug lokalne i područne (regionalne) samouprave, Hrvatski sabor donosi
većinom glasova svih zastupnika.
Ocijenjujući pravnu narav Zakona, Ustavni sud je imao u vidu članke 3. i 14.
stavak 1. Ustava Republike Hrvatske.
Članak 3. Ustava propisuje da je ravnopravnost spolova jedna od najviših
vrednota ustavnog poretka Republike Hrvatske i temelj za tumačenje Ustava.
Članak 14. stavak 1. Ustava propisuje da svatko u Republici Hrvatskoj ima prava
i slobode neovisno o spolu.
5. U razmatranju osnovanosti prijedloga za ocjenu suglasnosti Zakona s Ustavom s
aspekta njegove formalne ustavnosti, Ustavni sud pošao je i od stajališta
izraženog u odluci broj: U-I-2566/2003, U-I-2892/2003 od 27. studenoga 2003.
godine, kojom je ukinut Zakon o izmjenama i dopunama Kaznenog zakona (»Narodne
novine«, broj 111/03.), objavljenoj u »Narodnim novinama«, broj 190/03.
U toj odluci Ustavni sud je utvrdio mjerila od kojih polazi pri ocjeni koji je
zakon, čijim se odredbama razrađuju Ustavom utvrđena ljudska prava i temeljne
slobode, organski zakon, te pri tome naveo:
»Polazeći od izloženog, organskim zakonom kojim se razrađuju Ustavom utvrđena
ljudska prava i temeljne slobode u smislu prvog dijela rečenice članka 82.
stavka 2. Ustava ima se smatrati samo onaj zakon kojemu su temeljni predmet
uređenja pojedino ili pojedina Ustavom utvrđena osobna i politička prava i
slobode čovjeka. Jesu li ispunjene pretpostavke za utvrđenje određenog zakona
organskim u smislu prvog dijela rečenice članka 82. stavka 1. Ustava ispituje se
– u slučaju sumnje – zasebno u svakom konkretnom slučaju.«
6. Zakon o ravnopravnosti spolova određuje opće osnove za zaštitu i promicanje
ravnopravnosti spolova kao temeljne vrednote ustavnog poretka Republike Hrvatske
te definira i uređuje način zaštite od diskriminacije na temelju spola i
stvaranje jednakih mogućnosti za žene i muškarce.
Na temelju članka 4. Zakona, njegove odredbe ne smiju se tumačiti niti
primjenjivati na način koji bi ograničio ili umanjio sadržaj jamstava o
ravnopravnosti spolova koja izviru iz općih pravila međunarodnog prava, pravne
stečevine Europske zajednice, te Konvencije o ukidanju svih oblika
diskriminacije žena i Konvencije za zaštitu ljudskih prava i temeljnih sloboda.
Ustavni sud ocjenjuje da se Zakonom o ravnopravnosti spolova razrađuju Ustavom
utvrđeno ljudsko pravo i temeljna sloboda iz članka 3. Ustava i glave III.
odjeljka 1. Ustava (članak 14. stavak 1. Ustava), pa je za donošenje tog Zakona,
prema članku 82. stavku 2. Ustava, bila potrebna većina glasova svih zastupnika
u Hrvatskom saboru, odnosno najmanje sedamdeset i šest (76) zastupnika.
Stoga Ustavni sud utvrđuje da osporeni Zakon, uslijed izostanka Ustavom
propisane većine pri njegovom donošenju, nije donesen u skladu s člankom 82.
stavkom 2. Ustava, stoga je na temelju članka 55. stavka 1. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02., 49/02.
– pročišćeni tekst) odlučio kao u točki I. izreke.
7. Točka II. izreke ove odluke temelji se na odredbi članka 55. stavka 2.
Ustavnog zakona o Ustavnom sudu Republike Hrvatske. Prema toj odredbi, ukinuti
zakon i drugi propis, odnosno njihove ukinute odredbe prestaju važiti danom
objave odluke Ustavnog suda u »Narodnim novinama«, ako Ustavni sud ne odredi
drugi rok.
Polazeći od činjenice da se Zakonom o ravnopravnosti spolova razrađuje Ustavom
utvrđeno ljudsko pravo i temeljna sloboda, odnosno uređuje važno pitanje
ravnopravnosti spolova te da je osporeni Zakon stupio na snagu i primjenjuje se,
pri čemu Ustavni sud u ovom ustavnosudskom postupku nije ispitivao sadržajnu
suglasnost Zakona s Ustavom, jer je prethodno utvrdio njegovu formalnu
protuustavnost, Ustavni sud je na temelju navedenog ovlaštenja iz članka 55.
Ustavnog zakona o Ustavnom sudu Republike Hrvatske odgodio prestanak važenja
Zakona o ravnopravnosti spolova do isteka roka određenog u točki II. izreke ove
odluke, kako bi Hrvatskom saboru ostavio dovoljno vremena za njegovo
usklađivanje s Ustavom.
8. Odluka iz točke III. izreke temelji se na odredbi članka 29. Ustavnog zakona
o Ustavnom sudu Republike Hrvatske.

Broj: U-I-2696/2003
Zagreb, 16. siječnja 2008.

USTAVNI SUD REPUBLIKE HRVATSKE
Predsjedavajući
**dr. sc. Željko Potočnjak**, v. r.

Odluka, NN 14/2008-432
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)